Etter perserkrigene forlot oldtidas grekere orientalske moter med blant annet langt, kunstferdig krøllet hår. Kvinnefrisyrene ble da forholdsvis enkle, med rett nedhengende, halvlange krøller eller fletter, i klassisk tid og seinere med enkelt oppsatt hår, midtskill, knute i nakken, hårbånd og spinkle diademer. Svebere var kjent for sin hårknute for menn, «sveberknuten», som ifølge Tacitus skilte dem fra andre germanske stammer, og skilte frie menn fra treller.